ทองแดงปิดบวก หลังเหมืองหลายแห่งลดการผลิต
ทองแดงปิดบวก หลังเหมืองหลายแห่งลดการผลิต
8 ต.ค. 2558

สัญญาทองแดงตลาดนิวยอร์กปิดบวกเมื่อคืนนี้ (7 ต.ค.) เนื่องจากความวิตกเกี่ยวกับอุปทานทองแดง หลังจาก International Copper Study Group ( ICSG) คาดการณ์ว่า ปริมาณทองแดงจะไม่เพียงพอในปีหน้า และการปรับลดปริมาณการผลิตของเหมืองทองแดงทั่วโลก 
โดยสัญญาทองแดงตลาด COMEX (Commodity Exchange) ส่งมอบเดือนธ.ค.ปิดเพิ่มขึ้น 1.20 เซนต์ สู่ระดับ 2.3670 ดอลลาร์/ปอนด์
ตลาดทองแดงโลกคาดว่าจะตึงตัวยิ่งขึ้นจากคาดการณ์ก่อนหน้านี้ในปีนี้ เนื่องจากการปรับลดปริมาณการผลิตทองแดงของเหมืองทั่วโลก โดยกลุ่ม ICSG คาดการณ์ว่า ในปีหน้าอุปทานทองแดงจะขาดแคลน 130,000 ตัน เมื่อเทียบกับคาดการณ์ก่อนหน้านี้ที่ระบุว่าจะมีปริมาณทองแดงล้นตลาด 230,000 ตัน
ทั้งนี้ เหมืองโคลลาฮัวซีในชิลี ซึ่งเป็นเหมืองที่ผลิตทองแดงมากที่สุดในโลก จะลดการผลิตลง 30,000 ตัน/ปี เนื่องจากราคาทองแดงที่อยู่ในระดับต่ำ โดยปริมาณการผลิตของเหมืองดังกล่าวคิดเป็น 6% ของผลผลิตทองแดงทั่วโลกในปี 2557 นอกจากนี้ เกลนคอร์ ยักษ์ใหญ่ในอุตสาหกรรมเหมืองแร่ ยังประกาศปิดเหมือง 2 แห่งของบริษัทในแอฟริกาเพื่อลดหนี้สิน และนำทองแดง 400,000 ตันออกจากตลาดในอีก 18 เดือนข้างหน้านี้ 